Α4-0315/96

Ψήφισμα επί του ψηφίσματος του Συμβουλίου για τις στοιχειώδεις εγγυήσεις των διαδικασιών εξέτασης αιτήσεων ασύλου (5585/95 - C4-0356/95)

Το Ευρωπαϊκό Κοινοβούλιο,

- έχοντας υπόψη το ψήφισμα του Συμβουλίου της 20ής Ιουνίου 1995 για τις στοιχειώδεις εγγυήσεις των διαδικασιών εξέτασης αιτήσεων ασύλου (5585/95 - C4-0356/95) ((ΕΕ C 274 της 19.9.1996, σελ. 13)),

- έχοντας υπόψη την Οικουμενική Διακήρυξη των δικαιωμάτων του ανθρώπου της 10ης Δεκεμβρίου 1948,

- έχοντας υπόψη την Ευρωπαϊκή Σύμβαση για την προάσπιση των Δικαιωμάτων του Ανθρώπου και των Θεμελιωδών Ελευθεριών καθώς και το Έβδομο σχετικό Πρωτόκολλο,

- έχοντας υπόψη τη Σύμβαση της Γενεύης σχετικά με το καθεστώς των προσφύγων του 1951 και το Πρωτόκολλο του 1967,

- έχοντας υπόψη το Διεθνές Σύμφωνο περί των ατομικών και πολιτικών δικαιωμάτων,

- έχοντας υπόψη το Διεθνές Σύμφωνο κατά των βασανιστηρίων και άλλων βιαίων, απάνθρωπων ή εξευτελιστικών πράξεων ή ποινών, της 10ης Δεκεμβρίου 1984,

- έχοντας υπόψη τα άρθρα Κ έως και Κ.9 της Συνθήκης ΕΕ καθώς και τη δήλωση σχετικά με την πολιτική ασύλου στην Τελική Πράξη της ανωτέρω Συνθήκης,

- έχοντας υπόψη τα συμπεράσματα αριθ. 8, 15, 22, 30, 44, 58, 64, 65, 68, 73, της Εκτελεστικής Επιτροπής της Υπάτης Αρμοστείας των Η.Ε. για τους πρόσφυγες (UNHCR),

- έχοντας υπόψη τις γενικές αρχές του δικαίου που ισχύουν σήμερα στα κράτη μέλη,

- έχοντας υπόψη το ψήφισμα της 21ης Σεπτεμβρίου 1995 σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για την πολιτική μετανάστευσης και ασύλου ((ΕΕ C 269 της 16.10.1995, σελ. 156)),

- έχοντας υπόψη το ψήφισμά του της 18ης Νοεμβρίου 1992 για την εναρμόνιση των νομοθεσιών και της πολιτικής για τη χορήγηση ασύλου εντός της Ευρωπαϊκής Κοινότητας ((ΕΕ C 337 της 21.12.1992, σελ. 97)),

- έχοντας υπόψη τα ψηφίσματα του Λονδίνου της 30ής Νοεμβρίου και 1ης Δεκεμβρίου 1992 του Συμβουλίου των Υπουργών Δικαιοσύνης και Εσωτερικών ((10518/92 (Δελτίο Τύπου 230-6))),

- έχοντας υπόψη την έκθεση της Επιτροπής Δημοσίων Ελευθεριών και Εσωτερικών Υποθέσεων και τις γνωμοδοτήσεις της Επιτροπής Νομικών Θεμάτων και Δικαιωμάτων των Πολιτών, καθώς και της Επιτροπής για τα Δικαιώματα της Γυναίκας (Α4-0315/96),

Α. έχοντας υπόψη ότι το ψήφισμα για τις στοιχειώδεις εγγυήσεις των διαδικασιών εξέτασης αιτήσεων ασύλου αποτελεί ένα σωστό σημείο εκκίνησης στο οποίο διατυπώνεται ένας ορισμένος αριθμός θεμελιωδών αρχών με την περαιτέρω ανάπτυξη των οποίων μπορεί να προαχθεί ο στόχος της εναρμόνισης,

Β. λαμβάνοντας υπόψη ότι το ψήφισμα του Συμβουλίου δεν συνιστά δεσμευτικό δίκαιο και ότι κατά συνέπεια οι μη δεσμευτικές εγγυήσεις είναι ουσιαστικώς ανύπαρκτες και γι' αυτό πρέπει να μετατραπούν σε κοινοτικό και εθνικό δίκαιο,

Γ. λαμβάνοντας υπόψη ότι η εναρμόνιση της πολιτικής ασύλου στα κράτη μέλη αποτελεί απαραίτητη προϋπόθεση για την εξασφάλιση των κανόνων του κράτους δικαίου σε ολόκληρη την Ευρωπαϊκή Ένωση δεν πρέπει να προκαλέσει συμπίεση που θα αγγίζει τον ελάχιστο κοινό συντελεστή,

Δ. έχοντας υπόψη ότι το Συμβούλιο και η Επιτροπή έχουν παραμελήσει να συμβουλευθούν το Ευρωπαϊκό Κοινοβούλιο, όπως αναφέρει το άρθρο Κ6 της Συνθήκης για την Ευρωπαϊκή Ένωση,

Ε. λαμβάνοντας υπόψη ότι ο μεγαλύτερος αριθμός προσφύγων προέρχεται από μη ευρωπαϊκές χώρες και πρέπει να γίνεται δεκτός σε χώρες της περιοχής του,

ΣΤ. λαμβάνοντας υπόψη ότι στη νομοθεσία και τις διαδικασίες πρέπει να γίνεται διάκριση μεταξύ προσώπων που ζητούν άσυλο και άλλων υπηκόων από τρίτες χώρες,

Ζ. λαμβάνοντας υπόψη ότιι ένα πρόσωπο που ζητά άσυλο μπορεί να απελαθεί προς την χώρα προελεύσεώς του μόνον εάν, προκύψει ότι η επάνοδός του στη χώρα προέλευσής του δεν συνιστά παράβαση του άρθρου 33 της Σύμβασης της Γενεύης του 1951 (non-refoulement),

Η. λαμβάνοντας υπόψη ότι οι αιτήσεις ασύλου υποβάλλονται, σε συνεχώς αυξανόμενο αριθμό, στα σύνορα,

Θ. λαμβάνοντας υπόψη ότι η αρχή για τις ασφαλείς τρίτες χώρες πρέπει να θεωρηθεί ως μέσο για τον καθορισμό του κράτους που είναι αρμόδιο για την εξέταση της αιτήσεως ασύλου και να προληφθεί η δημιουργία καταστάσεων αδιεξόδου[semigr ]

Ι. έχοντας υπόψη ότι η προϋπόθεση για αποτελεσματική διαδικασία νομικής προστασίας συνίσταται από τα εξής στοιχεία:

- η διαδικασία ασύλου πρέπει να παρέχει σε κάθε αιτούντα τη δυνατότητα να υποβάλει την αίτησή του το ταχύτερο δυνατόν

- πρέπει να διασφαλίζεται νομική και γλωσσική βοήθεια προς τα ενδιαφερόμενα μέρη,

- η εξέταση των γεγονότων και η ελευθερία ελέγχου τους πρέπει να επιτρέπει στην αρμόδια νομική αρχή να λαμβάνει υπόψη της κατά τη λήψη της αποφάσεώς της όλες τις ουσιαστικές πτυχές του θέματος,

- οι αιτήσεις παροχής ασύλου πρέπει να κρίνονται εκ μέρους ανεξάρτητου ειδικού οργάνου που θα είναι αποκλειστικώς υπεύθυνο για την κρίση των αιτήσεων παροχής ασύλου,

- πρέπει να υπάρχει δυνατότητα προσφυγής σε ανεξάρτητη αρχή για την αναθεώρηση αρνητικής αποφάσεως[semigr ] η αρχή αυτή δεν πρέπει γενικά να μπορεί να εκδίδει αποφάσεις με ανασταλτική ισχύ εκτός από τις περιπτώσεις όπου η αίτηση ασύλου είναι προδήλως αβάσιμη,

ΙΑ. λαμβάνοντας υπόψη ότι ορισμένες ομάδες προσώπων που ζητούν άσυλο όπως οι γυναίκες και οι ασυνόδευτοι ανήλικοι πρέπει να εξετάζονται κατά τη διάρκεια κατάλληλης συνομιλίας εκ μέρους ειδικώς εκπαιδευμένων υπαλλήλων στο θέμα των συγκεκριμένων αυτών ομάδων,

ΙΒ. λαμβάνοντας υπόψη ότι το δικαίωμα της μη φυλακίσεως αποτελεί ένα από τα θεμελιώδη δικαιώματα του ανθρώπου όπως διατυπώνονται στο άρθρο 9 της Οικουμενικής Διακήρυξης των Δικαιωμάτων του Ανθρώπου και στο άρθρο 5 της Ευρωπαϊκής Σύμβασης για την προάσπιση των δικαιωμάτων του ανθρώπου και των θεμελιωδών ελευθεριών,

ΙΓ. λαμβάνοντας υπόψη ότι η επιστροφή προσώπων των οποίων η αίτηση για τη χορήγηση ασύλου έχει απορριφθεί ύστερα από δίκαιη και νόμιμη διαδικασία πρέπει να έχει ως γνώμονα την αρχή της εγγύησης της ασφάλειας και της αξιοπρέπειας,

ΙΔ. λαμβάνοντας υπόψη ότι το ψήφισμα του Συμβουλίου μπορεί να εγκριθεί μόνον εφόσον ληφθούν υπόψη τα κατωτέρω,

ΙΕ. λαμβάνοντας υπόψη ότι το ψήφισμα του Συμβουλίου πρέπει να συμπληρωθεί σε ορισμένα ουσιαστικά σημεία,

1. εκφράζει εκ νέου την αγανάκτησή του για τη βία που ασκείται καθημερινά κατά χιλιάδων ατόμων, ανδρών και γυναικών, σε διάφορες χώρες, για πολιτικούς και θρησκευτικούς λόγους[semigr ]

2. απαιτεί όπως, βάσει της Συνθήκης ΕΕ, ζητηθεί η γνώμη του Ευρωπαϊκού Κοινοβουλίου προτού λάβει απόφαση το Συμβούλιο, σύμφωνα με το άρθρο Κ.6[semigr ]

3. θεωρεί ευκταίο γενικώς να είναι εφεξής ελεύθερη η πρόσβαση στα έγγραφα και τις συζητήσεις του Συμβουλίου και συγκεκριμένα να παύσουν να είναι απόρρητες οι εργασίες της Επιτροπής Κ.4 και των ομάδων εργασίας οι οποίες εκπονούν εκθέσεις προς την επιτροπή αυτή καθώς και των κέντρων συντονισμού CIREA και CIREFI[semigr ] θεωρεί επίσης ευκταίο να υπάρχει τακτική ενημέρωση για τις εξελίξεις στον εν λόγω τομέα και επιθυμεί να λαμβάνονται σοβαρώς υπόψη οι απόψεις του Κοινοβουλίου[semigr ]

4. φρονεί ότι το παρόν ψήφισμα καθώς και άλλες αποφάσεις γενικής ισχύος του Συμβουλίου στον τομέα της πολιτικής παροχής ασύλου αποτελούν κατ´ όνομα μόνο νομοθεσία και, κατά συνέπεια, δεν έχουν απολύτως δεσμευτική ισχύ[semigr ] επίσης ότι αδικαιολόγητα έχουν διαφύγει από τον κοινοβουλευτικό και δικαστικό έλεγχο, κατά τρόπον που τις καθιστά μη αποδεκτές ως μορφές κοινοτικής ρύθμισης[semigr ]

5. καλεί το Συμβούλιο να κοινοτικοποιήσει την πολιτική του ασύλου (άρθρο Κ.1 παράγραφος 1 της Συνθήκης ΕΕ) και κατόπιν αμέσως να την εναρμονίσει τηρώντας αυστηρά τις υφιστάμενες αρχές της Σύμβασης της Γενεύης για τους Πρόσφυγες, ούτως ώστε να προληφθούν τα ανωτέρω αναφερόμενα προβλήματα[semigr ]

6. ζητεί, στην περίπτωση που δεν μπορεί να επιτευχθεί βραχυπρόθεσμα η κοινοτικοποίηση της πολιτικής του ασύλου, να θεσπιστεί, υπό τη μορφή δεσμευτικής νομικής πράξης διεθνούς δικαίου μία ευρωπαϊκή ρύθμιση που θα συγκεντρώνει το δικαίωμα ασύλου και την εξασφάλιση προστασίας στους πολιτικούς πρόσφυγες, με πλήρη σεβασμό των αρχών της Σύμβασης της Γενεύης για τους πρόσφυγες[semigr ]

7. ζητεί από το Συμβούλιο να εγκρίνει σαφείς και δεσμευτικές διατάξεις σύμφωνα με τις οποίες κάθε κράτος μέλος στο οποίο υποβάλλεται από πολίτη άλλου κράτους μέλους αίτηση για τη χορήγηση ασύλου ή την αναγνώριση του καθεστώτος του πρόσφυγα θα την κηρύσσει προδήλως αβάσιμη και θα την απορρίπτει[semigr ]

8. θεωρεί απαραίτητο να είναι εξειδικευμένοι στον τομέα των ανθρωπίνων δικαιωμάτων και του διεθνούς και εθνικού δικαίου προσφύγων οι υπάλληλοι που είναι αρμόδιοι για τις επαφές με τους αιτούντες άσυλο και για τη λήψη σχετικών αποφάσεων[semigr ]

9. επιμένει να λαμβάνονται οι αποφάσεις επί των αιτήσεων παροχής ασύλου εντός λογικής προθεσμίας, λαμβάνοντας υπόψη πάντως, οσάκις προκύψει περίπτωση, τον πολυσύνθετο χαρακτήρα των αιτήσεων παροχής ασύλου[semigr ]

10. καλεί τα κράτη μέλη κατά την εκπόνηση των κοινών τους εκθέσεων κατάστασης σχετικά με ορισμένες τρίτες χώρες προέλευσης προσώπων που ζητούν άσυλο να ληφθεί υπόψη το κατά πόσον το Κέντρο Τεκμηρίωσης για τους Πρόσφυγες της Ύπατης Αρμοστείας των Η.Ε. για τους Πρόσφυγες και Διεθνείς Οργανισμούς Ανθρωπίνων Δικαιωμάτων ήταν σε θέση να διαπιστώσουν σεβασμό των ανθρωπίνων δικαιωμάτων[semigr ]

11. ζητεί από τα κράτη μέλη να σεβαστούν τις συστάσεις της Ύπατης Αρμοστείας των ΗΕ για τους Πρόσφυγες οι οποίες, σύμφωνα με τις διατάξεις της παραγράφου 65 της σχετικής νομικής διαδικασίας και τα κριτήρια που εφαρμόζονται για τον καθορισμό του καθεστώτος του πρόσφυγα, επαναβεβαιώνουν ότι η Σύμβαση της Γενεύης εφαρμόζεται σε πρόσωπα που έχουν καταστεί θύματα της δράσης ορισμένων ομάδων, ενώ οι δημόσιες αρχές είναι καταφανώς ανίκανες να τους προστατεύσουν[semigr ]

12. απαιτεί, εκτός της γλωσσικής βοήθειας, την οποία προβλέπουν όλες οι εθνικές νομικές διατάξεις, να παρέχεται επίσης δωρεάν νομική βοήθεια σε αιτούντες άσυλο οι οποίοι δεν διαθέτουν αρκετά οικονομικά μέσα για το σκοπό αυτό[semigr ]

13. κρίνει ευκταίο να παρέχεται πάντοτε η δυνατότης προσφυγής κατά αποφάσεων περί προδήλως αβάβισμης αιτήσεως ασύλου, ενώπιον δικαστικής αρχής η οποία να έχει θεσπιστεί νομίμως, να είναι ανεξάρτητη, αμερόληπτη και αρμόδια για την έκδοση δεσμευτικών αποφάσεων όσο το δυνατόν συντομότερα[semigr ]

14. απαιτεί η αρχή της ανασταλτικής ισχύος της προσφυγής να επιτρέπεται να περιορισθεί μόνο σε περίπτωση αιτήσεως ασύλου η οποία απορρίφθηκε ως προδήλως αβάσιμη[semigr ] απέλαση πρέπει να επιτρέπεται μόνον εάν ο αιτών είχε τη δυνατότητα να ζητήσει την αποκατάσταση της ανασταλτικής ισχύος της προσφυγής του[semigr ]

15. κρίνει απαραίτητο να παρέχονται στα κράτη μέλη, προτού ληφθεί απόφαση για απέλαση προς μιας ασφαλή τρίτη χώρα ατόμου που ζητεί άσυλο, εγγυήσεις ότι θα επιτραπεί στον αιτούντα άσυλο η πρόσβαση στη σχετική διαδικασία, και θα διεξαχθεί ουσιαστική εξέταση της αιτήσεως του για άσυλο και θα τηρηθεί η αρχή «non refoulement»[semigr ]

16. κρίνει απαραίτητο όπως χορηγηθεί στον αιτούντα άσυλο αρκετός χρόνος για την προετοιμασία και τη διεξαγωγή της προσωπικής συνέντευξης για την κρίση της αιτήσεως παροχής ασύλου. Επίσης θα πρέπει να συνταχθεί έκθεση της προσωπικής συνέντευξης, σε μια καταληπτή για τον αιτούντα άσυλο γλώσσα και θα πρέπει ο αιτών άσυλο ή ο νομικός του σύμβουλος να έχουν το δικαίωμα να μελετήσουν την έκθεση[semigr ]

17. απαιτεί όπως οι αποφάσεις επί των αιτήσεων ασύλου έχουν αιτιολογηθεί ικανοποιητικά ούτως ώστε να φαίνεται ποιά στοιχεία έχουν επηρεάσει την απόφαση, για ποιό λόγο τα στοιχεία αυτά έχουν οδηγήσει στη λήψη της απόφασης αυτής και ποιές από τις διαθέσιμες πληροφορίες δεν έχουν ληφθεί υπόψη[semigr ]

18. υπογραμμίζει με έμφαση ότι οι αρμόδιες για τη φύλαξη των συνόρων αρχές δεν πρέπει να φέρουν καμία ευθύνη για τον έλεγχο επί της ουσίας των αιτήσεων ασύλου[semigr ]

19. ζητεί, στις περιπτώσεις που δεν εγκρίνεται αίτηση ασύλου με την αιτιολογία ότι είναι «προδήλως αβάσιμη» και δεν ισχύει η εγγύηση της προσωρινής νομικής προστασίας, η αρνητική για την είσοδο στη χώρα απόφαση να λαμβάνεται από κεντρική αρχή με την απαραίτητη γνώση και εμπειρία στον τομέα της νομοθεσίας χορήγησης ασύλου[semigr ]

20. απαιτεί όπως όλες οι αποφάσεις στη διαδικασία παροχής ασύλου ανακοινώνονται εγγράφως, σε γλώσσα καταληπτή από τον αιτούντα άσυλο, και κυρίως ότι εφαρμόζεται η απόφαση για την αρχή μιας ασφαλούς τρίτης χώρας, σύμφωνα με το εθνικό δίκαιο[semigr ]

21. ζητεί να υπάρχει σε όλη τη χώρα και για όλα τα άτομα και τις ομάδες του πληθυσμού ασφάλεια έναντι πολιτικών διώξεων[semigr ] το νομικό τεκμήριο της ασφάλειας έναντι διώξεων πρέπει να μπορεί να εξουδετερωθεί με την διεξοδική, τεκμηριωμένη και πειστική παρουσίαση των ατομικών λόγων της δίωξης[semigr ] καλεί τα κράτη μέλη να συμφωνήσουν επί κοινού καταλόγου ασφαλών χωρών προέλευσης, ο οποίος θα βασίζεται σε λεπτομερή ανάλυση και να τον υποβάλουν προς έγκριση στο Ευρωπαϊκό Κοινοβούλιο[semigr ]

22. απαιτεί όπως δίδεται η ευκαιρία στον αιτούντα άσυλο να αμφισβητήσει, μέσω ατομικής διαδικασίας, την υποτιθέμενη ασφάλεια της χώρας προέλευσης[semigr ] στο πλαίσιο αυτό θα πρέπει να δοθεί η δυνατότητα στον αιτούντα το άσυλο να αποδείξει ότι η αίτησή του βασίζεται σε ειδικές συνθήκες οι οποίες, ανεξάρτητα από την γενική κατάσταση στη χώρα προέλευσης, μπορούν να γεννήσουν την υποψία ότι ο αιτών έχει βάσιμους φόβους ότι θα υποστεί διώξεις[semigr ]

23. απαιτεί όπως οι προϋποθέσεις εντάξεως των μελλοντικών κρατών μελών στην Ένωση περιλαμβάνουν όρους για την πολιτική ασύλου[semigr ]

24. κρίνει απαραίτητο να δοθεί δυνατότητα σε ασυνόδευτους ανήλικους οι οποίοι ζητούν άσυλο να μπορούν να υποβάλουν ατομική αίτηση ασύλου[semigr ] προς τούτο πρέπει να τεθεί στο πλευρό του ανήλικου αιτούντος επίτροπος ή κηδεμόνας που θα ορισθεί ειδικά για το λόγο αυτό[semigr ]

25. χαιρετίζει το γεγονός ότι αναγνωρίζονται οι ανάγκες των γυναικών για πρώτη φορά στο ψήφισμα του Συμβουλίου για τις στοιχειώδεις εγγυήσεις των διαδικασιών χορήγησης ασύλου αλλά θεωρεί ότι η διατύπωση του ψηφίσματος αφήνει πολλά περιθώρια στα κράτη μέλη για να συνεχίσουν να μην αναλαμβάνουν δράση για την υποστήριξη των γυναικών που ζητούν άσυλο[semigr ]

26. συνιστά όπως η ΕΕ και τα κράτη μέλη της, ακολουθώντας σάυτό το Συμβούλιο της Ευρώπης, τον Καναδά και τις ΗΠΑ και την Ύπατη Αρμοστεία των ΗΕ για τους Πρόσφυγες(UNHCR), αναγνωρίσουν το δικαίωμα ασύλου για τις γυναίκες και τα μικρά κορίτσια που υφίστανται ή υπάρχει κίνδυνος να υποστούν διακρίσεις λόγω του φύλου τους[semigr ]

27. προτρέπει όλα τα κράτη μέλη να εγκρίνουν οδηγίες σχετικά με τις γυναίκες που ζητούν άσυλο, όπως συμφωνήθηκε από τα πορίσματα αριθ. 73 του 1993 της Εκτελεστικής Επιτροπής της Ύπατης Αρμοστείας των Η.Ε. για τους Πρόσφυγες, οι οποίες πρέπει να περιλαμβάνουν παροχή συμβουλών για την αντιμετώπιση της σεξουαλικής βίας[semigr ]

28. κρίνει θεμελιώδους σημασίας την αναγνώριση της σεξουαλικής βίας ως μορφής βασανιστηρίων, λαμβανομένης κυρίως υπόψη της χρησιμοποίησης του βιασμού ως πολεμικού όπλου και των πολιτισμικών παραδόσεων ορισμένων χωρών που περιλαμβάνουν τις διώξεις λόγω φύλου[semigr ]

29. υπογραμμίζει την ανάγκη για κατάλληλη πληροφόρηση σχετικά με την κατάσταση των δικαιωμάτων της γυναίκας, καθώς επίσης για τους ειδικούς τύπους δίωξης που υφίστανται συχνά οι γυναίκες, ιδιαίτερα στις χώρες από όπου προέρχεται ο μεγαλύτερος αριθμός αιτήσεων ασύλου στην ΕΕ[semigr ]

30. ζητεί από όλα τα κράτη μέλη να εφαρμόσουν προγράμματα κατάρτισης που να επιτρέπουν στους υπαλλήλους τους οι οποίοι χειρίζονται τις αιτήσεις ασύλου να λαμβάνουν δεόντως υπόψη τα προβλήματα που συνδέονται με τη δίωξη λόγω φύλου και τις ανάγκες των ψυχικά τραυματισμένων γυναικών που ζητούν άσυλο[semigr ] καλεί τα κράτη μέλη να ενεργήσουν το συντομότερο δυνατό σύμφωνα με τη σύσταση (που αναφέρεται στην παράγραφο 28 του ψηφίσματος του Συμβουλίου) προκειμένου να αναθέσουν σε όσο το δυνατόν περισσότερες γυναίκες υπαλλήλους και γυναίκες διερμηνείς την υποδοχή των ενδιαφερομένων γυναικών που ζητούν άσυλο[semigr ]

31. τονίζει ότι στην περίπτωση που οι αιτούντες άσυλο συνοδεύονται από την οικογένειά τους, πρέπει να αναγνωρίζεται στις γυναίκες αυτόνομο νομικό καθεστώς, κατά τρόπο ώστε να μη χάνουν τα δικαιώματά τους σε περίπτωση θανάτου, διαζυγίου ή διαλύσεως της σχέσης τους[semigr ]

32. ζητεί να ληφθούν αποτελεσματικά μέτρα για τις γυναίκες οι οποίες, ως θύματα σεξουαλικής βίας, χρειάζονται ιατρική και ψυχο-κοινωνική μέριμνα[semigr ]

33. εμμένει όπως τα κράτη μέλη θέσουν σε εφαρμογή προγράμματα δράσεων που ευνοούν την ταχεία πρόσβαση των γυναικών προσφύγων στην οικονομική ανεξαρτησία[semigr ]

34. επιμένει επίσης να δοθεί η δυνατότητα στις γυναίκες που ζητούν άσυλο να υποβάλουν ατομικές αιτήσεις[semigr ] πρέπει εφόσον το επιθυμούν να τυγχάνουν ιδιαίτερης συνομιλίας με γυναίκες υπαλλήλους σχετικά με κοινή αίτηση ασύλου, σε ισότιμη βάση, χωρίς τους συζύγους τους[semigr ]

35. διαπιστώνει με ανησυχία ότι εξακολουθεί να μην υπάρχει ικανοποιητική πολιτική για εκείνα τα άτομα που είτε έχει απορριφθεί η αίτησή τους για την παροχή ασύλου, είτε είναι δύσκολο να εκτοπιστούν, είτε είναι παράνομα[semigr ]

36. κρίνει ευκταίο να τηρούνται πλήρως οι εγγυήσεις του άρθρου 9 της Οικουμενικής Διακήρυξης των Δικαιωμάτων του Ανθρώπου και του άρθρου 5 της Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών και οι οδηγίες της Ύπατης Αρμοστείας των ΗΕ για τους Πρόσφυγες και να διασφαλίζεται η ελεύθερη και μόνιμη πρόσβαση τόσο στις ΜΚΟ όσο και σε δικηγόρους.

37. επισύρει την προσοχή της Επιτροπής στην υπόσχεσή της να εκπονήσει εντός του 1996 Σύμβαση για την πολιτική ασύλου και απαιτεί να κωδικοποιηθούν όχι μόνο οι υπάρχουσες συμφωνίες αλλά και - λαμβάνοντας υπόψη τις αναφερόμενες στο έγγραφο αυτό δυσχέρειες - να συμπληρωθούν τα σημερινά κενά στο δίκαιο του ασύλου[semigr ]

38. φρονεί ότι οι κυβερνήσεις και τα κοινοβούλια των κρατών μελών, κατά την εναρμόνιση των διαδικασιών, πρέπει να λάβουν υπόψη τα περιεχόμενα του ψηφίσματος του Ευρωπαϊκού Κοινοβουλίου και να παράσχουν διευκρινίσεις οι οποίες κατά την εξέταση του θέματος από το Ευρωπαϊκό Κοινοβούλιο, θεωρήθηκαν απαραίτητες[semigr ]

39. επιθυμεί να κληθεί από το Συμβούλιο να γνωμοδοτήσει σε περίπτωση που το τελευταίο αποφασίσει να τροποποιήσει ή να αντικαταστήσει το ψήφισμά του Συμβουλίου σχετικά με τις στοιχειώδεις εγγυήσεις για τις διαδικασίες εξέτασης των αιτήσεων ασύλου[semigr ]

40. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στις κυβερνήσεις και τα κοινοβούλια των κρατών μελών και των υποψήφιων κρατών μελών, στο Συμβούλιο της Ευρώπης, στην Ύπατη Αρμοστεία των Ηνωμένων Εθνών για τους Πρόσφυγες, στο ECRE και τη Διεθνή Αμνηστία.